UREDBA KOMISIJE (EU) 2019/36

z dne 10. januarja 2019

o spremembi Priloge I k Uredbi (ES) št. 1334/2008 Evropskega parlamenta in Sveta glede snovi N-(2-metilcikloheksil)-2,3,4,5,6-pentafluorobenzamid

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1334/2008 Evropskega parlamenta in Sveta z dne 16. decembra 2008 o aromah in nekaterih sestavinah živil z aromatičnimi lastnostmi za uporabo v in na živilih ter spremembi Uredbe Sveta (EGS) št. 1601/91, uredb (ES) št. 2232/96 in (ES) št. 110/2008 ter Direktive 2000/13/ES (1) in zlasti člena 11(3) Uredbe,

ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,

ob upoštevanju naslednjega:

(1) Priloga I k Uredbi (ES) št. 1334/2008 določa seznam Unije z aromami in izvornimi snovmi, odobrenimi za uporabo v in na živilih, ter pogoje njihove uporabe.

(2) Z Izvedbeno uredbo Komisije (EU) št. 872/2012 (3) je bil sprejet seznam aromatičnih snovi in vključen v del A Priloge I k Uredbi (ES) št. 1334/2008.

(3) Navedeni seznam se lahko posodablja v skladu s skupnim postopkom iz člena 3(1) Uredbe (ES) št. 1331/2008 na pobudo Komisije ali na podlagi zahtevka, ki ga vloži država članica ali zainteresirana stran.

(4) Del A seznama Unije zajema ocenjene aromatične snovi brez opomb in aromatične snovi v postopku ocenjevanja, ki so označene z opombami 1 do 4.

(5) Snov N-(2-metilcikloheksil)-2,3,4,5,6-pentafluorobenzamid [št. FL: 16.119] je bila navedena z opombo 4 v skladu s členom 4 Izvedbene uredbe (EU) št. 872/2012, kar pomeni, da je bilo treba dodatne znanstvene podatke za dokončanje njene ocene predložiti do 31. decembra 2013.

(6) Vlagatelj je 18. novembra 2013 predložil podatke o snovi N-(2-metilcikloheksil)-2,3,4,5,6-pentafluorobenzamid št. FL: 16.119.

(7) Evropska agencija za varnost hrane (v nadaljnjem besedilu: Agencija) je 1. februarja 2017 dokončala oceno varnosti snovi [št. FL: 16.119], kadar se uporablja kot aromatična snov (4), in ugotovila, da njena uporaba na podlagi ocenjenih vrednosti prehranskega vnosa ne vzbuja zaskrbljenosti glede varnosti. Agencija je tudi navedla, da je ta snov namenjena uporabi kot snov z lastnostmi spreminjanja arome. Pogoji uporabe te snovi bi torej morali odražati to dejstvo. Na podlagi tega bi bilo treba uvesti omejitve uporabe za nekatera živila v nekaterih kategorijah živil.

(8) S seznamom Unije iz Uredbe (ES) št. 1334/2008 se ureja le uporaba aromatičnih snovi, ki se živilu dodajajo z namenom, da mu dajo ali spremenijo vonj in/ali okus. Snov št. FL: 16.119 bi se lahko dodala živilom tudi iz drugih razlogov, kot je dodajanje arome, in za te uporabe še vedno veljajo druga pravila Unije. Ta uredba določa pogoje uporabe, ki se nanašajo samo na uporabo snovi št. FL: 16.119 kot aromatične snovi.

(9) Agencija je v svojem mnenju navedla tudi pripombe glede specifikacij snovi in navedla, da manjkajo dodatni podatki o razmerju enantiomerov. Vlagatelj je Komisiji zagotovil podatke o teh vprašanjih. Specifikacije bi zato bilo treba ustrezno prilagoditi.

(10) Zato bi bilo treba to aromatično snov navesti na seznamu Unije z aromatičnimi snovmi kot ocenjeno snov brez opombe, ki jo vsebuje sedanji vnos na seznamu Unije.

(11) Del A Priloge I k Uredbi (ES) št. 1334/2008 bi bilo zato treba ustrezno spremeniti.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Del A Priloge I k Uredbi (ES) št. 1334/2008 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. januarja 2019 Za Komisijo Predsednik Jean-Claude JUNCKER

(1) UL L 354, 31.12.2008, str. 34.

(2) UL L 354, 31.12.2008, str. 1.

(3) Izvedbena uredba Komisije (EU) št. 872/2012 z dne 1. oktobra 2012 o sprejetju seznama aromatičnih snovi iz Uredbe (ES) št. 2232/96 Evropskega parlamenta in Sveta, njegovi uveljavitvi v Prilogi I k Uredbi (ES) št. 1334/2008 Evropskega parlamenta in Sveta ter razveljavitvi Uredbe Komisije (ES) št. 1565/2000 in Odločbe Komisije 1999/217/ES (UL L 267, 2.10.2012, str. 1).

(4) EFSA Journal 2017;15(3):4726.